Document ID: 32006R1195

PADOMES REGULA (EK) Nr. 1195/2006
(2006. gada 18. jūlijs),
ar ko groza IV pielikumu Eiropas Parlamenta un Padomes Regulā (EK) Nr. 850/2004 par noturīgiem organiskajiem piesārņotājiem
(Dokuments attiecas uz EEZ)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Regulu (EK) Nr. 850/2004 (1), un jo īpaši tās 7. panta 4. punkta a) apakšpunktu un 14. panta 3. punktu,
tā kā:
(1)
Komisija veikusi pētījumu par to Regulas Nr. 850/2004 noteikumu īstenošanu, kas attiecas uz atkritumiem.
(2)
Koncentrācijas ierobežojumi, kas noteikti IV pielikumā Regulai (EK) Nr. 850/2004, tiek uzskatīti par piemērotākajiem augsta aizsardzības līmeņa nodrošināšanai cilveku veselībai un videi, ņemot vērā noturīgo organisko piesārņotāju noārdīšanos vai neatgriezeniskas pārvērtības.
(3)
Nav apstiprinātas piemērotas analītiskās metodes kopējās toksafena koncentrācijas noteikšanai, kas ir vairāk nekā 670 dažādu vielu maisījums. Tomēr minētajā pētījumā Eiropas Savienībā netika konstatēti nekādi krājumi, kas sastāv no toksafena, to satur vai ir ar to piesārņoti. Turklāt pētījumā noskaidrojies, ka visos gadījumos, kad atkritumos konstatēti noturīgi organiskie piesārņotāji pesticīdi, to koncentrācija salīdzinājumā ar noteiktajām koncentrācijas robežām parasti ir augsta. Pašlaik pieejamās toksafena noteikšanas analītiskās metodes pagaidām var uzskatīt par šīs regulas mērķiem atbilstīgām.
(4)
Koncentrācijas robežas PCDF/PCDD izsaka kā toksiskuma ekvivalentu koncentrāciju (“TEQ”), izmantojot Pasaules veselības organizācijas 1998. gadā pieņemtos toksiskuma ekvivalences koeficientus (“TEF”). Ar datiem, kas pieejami par dioksīniem līdzīgajiem PCB, nepietiek, lai iekļautu šos savienojumus TEQ.
(5)
Par heksahlorcikloheksānu (HCH) sauc dažādu izomēru tehnisku maisījumu. Veikt to pilnīgu analīzi būtu nesamērīgi. Toksiski ir tikai heksahlorcikloheksāna alfa-, beta- un gamma- izomēri. Tāpēc koncentrācijas robeža attiecas tikai uz tiem. Lielākajai daļai komerciāli pieejamu standarta maisījumu, kas paredzēti šīs savienojumu grupas analīzēm, norādīti tikai šie izomēri.
(6)
Tādēļ Regula (EK) Nr. 850/2004 būtu attiecīgi jāgroza.
(7)
Komiteja, kas paredzēta Regulas (EK) Nr. 850/2004 17. panta 1. punktā, pēc apspriedes 2006. gada 25. janvārī saskaņā ar minētās regulas 17. panta 2. punktā noteikto kārtību nav sniegusi atzinumu par pasākumiem, kas noteikti šajā regulā,
IR PIEŅĒMUSI ŠO REGULU.
1. pants
Regulas (EK) Nr. 850/2004 IV pielikumu aizstāj ar tekstu šīs regulas pielikumā.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 18. jūlijā

Labels: 0
20